आजादी के पहले और आजादी के बाद से ले कर अभी तक भारत के मूल निवासी कौन थे और कौन बाहर से आए थे, इसे ले कर बहस के अलग-अलग सिरे देखे जा सकते हैं। कहीं पर इसे सुर-असुर संग्राम से जोड़ा जाता है तो कहीं पर दलित और सवर्ण विभाजन से। यहाँ तक कि एक समय की प्रचलित धारणाओं को गलत साबित करने के लिए भी तर्क पेश किए जाते रहे हैं। किसी के लिए महिषासुर राक्षस और असुर है तो किसी अन्य के लिए वही असली भगवान है। कुछ लोग महिषासुर या रावण की मौत को वध की संज्ञा देते हैं तो कुछ लोग इसे उस समय के बलशाली लोगों द्वारा छल-बल से की गई हत्या करार देते हैं।